*„Kiskőrös Város közéletéért”*: **Gottfried Béla**

Gottfried Béla Újfehértón született 1947. december 20-án. Édesapja hivatásos katona volt, így a pályaválasztásán nem kell csodálkozni. Már gyermekként megtapasztalta a katonacsaládok nem könnyű életét, a sok költözést, ami azonban nem tántorította el ettől a hivatástól. Édesanyja egy szociális otthon élelmezésvezetőjeként dolgozott. Egy húga született, aki sajnos már nem él, halálakor négy és fél éves kislányát is ők nevelték fel három gyermekük mellett.

Cegléden végezte el az általános iskolát, itt is érettségizett. Szekszárdra, majd Budapestre került, ahol hivatásos tiszt lett. 1970-ben diplomáztak akkor már feleségével, akit tanítónőként ismernek a kiskőrösiek. 1969. augusztus 30-án kötöttek házasságot, ez azóta is minden évben megbecsült ünnep számukra. Diákszerelem az övék, még az általános iskolából, amit minden családi nehézség ellenére megőriztek a mai napig, mély szeretettel és összetartozással kiegészülve.

1971-ben, 1974-ben, majd 1978-ban fiú-lány-fiú sorrendben három gyermekük született, majd keresztlányuk felnevelését is elvállalták, aki diplomát szerezve már dolgozik.

Három unokájuk van, hozzájuk nem lehet úgy elmenni, hogy ne legyenek sokan, az unokák imádják őket (ez nem költői túlzás, egyszerűen így van) külön kialakított lakrészben velük él a 93 éves anyós, aki napjának nagy részét a számítógép előtt olvasgatva tölti, minden érdekli, ami a világban történik.

Kiskőrösön kezdte a pályáját 1970-ben, de 1973-ban visszakerültek Ceglédre. 1980-tól 1983-ig beiskolázták az Akadémiára, ami nagy áldozat volt a családtól, hiszen feleségének egyedül kellett helytállnia három gyermekkel és a felelősségteljes tanítói munkával, amit mindig lelkiismeretesen, nagy szeretettel végzett. Az Akadémia elvégzése után visszakerültek Kiskőrösre, immár véglegesen.

Volt vegyivédelmi anyagi-technikai szolgálati főnök, technikai helyettes, majd hadműveleti osztályvezetőként teljesített szolgálatot 1999-ig, amikor nyugállományba vonult. Ezután tanított a speciális tantervű általános iskolában, majd öt évig irányította a Tiszti Klub munkáját. Ezt a munkáját (is) nagyon szerette, Gottfried Béla tevékeny, alkotó ember, aki mindig kitalál valami feladatot, és azt becsülettel el is végzi. Óriási szíve van, hatalmas empátiás készséggel rendelkezik, érdekli az emberek sorsa, jólléte, lételeme a segítés, fantasztikus érzékkel és teherbírással szervez programokat, kirándulásokat, mindig megtalálja a legalkalmasabb, de még megfizethető szálláshelyeket, telefonál, intézkedik, alkudozik, mindig van idegenvezető, rengeteg tudás, információ gazdagítja a résztvevőket. Ebben és mindenben segíti, támogatja felesége.

Kitüntetései, elismerései szinte felsorolhatatlanok a teljesség igényével. A Szolgálati Érdemérem összes fokozata (bronz, ezüst, arany), a Haza szolgálatáért ezüst fokozat, Aranykor ezüst fokozat, Kiskőrös kultúrájáért elismerés, 2013-ban már nyugállományúként léptették elő ezredessé. Amellett, hogy a Kiskőrös Helyőrség Nyugállományúak Klubjának elnökhelyetteseként rengeteg társadalmi munkát végez a tagság és a város hasznára, vezetője a Sporthorgász Egyesületnek, itt is szívesen foglalkozik fiatalok nevelésével, rendszeresen ír a Bajtársi Hírlevélbe, ami a nyugállományú katonák lapja. Sokat tesz az egyesület munkájának  megismertetéséért, a társadalmi kapcsolatok erősítéséért.